“กสิกรไทย” ชี้กรอบเงินบาทสัปดาห์หน้า 32.70-33.40 บ. จับตาประชุมกนง.-ตัวเลขศก.สหรัฐฯ
“กสิกรไทย” คาดกรอบเงินบาทสัปดาห์หน้า 32.70-33.40 บาทต่อดอลลาร์ แนะจับตาประชุมกนง. ทิศทางเงินทุนของต่างชาติ และสถานการณ์โควิด-19 รวมทั้งตัวเลขเศรษฐกิจสหรัฐฯ
5 ก.พ. 2565

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทที่ 32.70-33.40 บาทต่อดอลลาร์ฯ สำหรับสัปดาห์ถัดไป (7-11 ก.พ.2565)  ขณะที่ศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ผลการประชุมกนง. (9 ก.พ.) ทิศทางเงินทุนของต่างชาติ และสถานการณ์โควิด-19 ขณะที่ตัวเลขเศรษฐกิจสหรัฐฯ ที่สำคัญ ได้แก่ ดัชนีราคาผู้บริโภคเดือนม.ค. ดัชนีความเชื่อมั่นผู้บริโภคและตัวเลขคาดการณ์เงินเฟ้อจากมุมผู้บริโภคเดือนก.พ. (เบื้องต้น) และจำนวนผู้ขอรับสวัสดิการว่างงานรายสัปดาห์ นอกจากนี้ตลาดยังรอติดตามดัชนี PMI ภาคบริการและข้อมูลยอดปล่อยกู้ใหม่สกุลเงินหยวนเดือนม.ค. ของจีนด้วยเช่นกัน
สำหรับในวันศุกร์ (4 ก.พ.2565) เงินบาทปิดตลาดในประเทศที่ 32.96 เทียบกับระดับ 33.36 บาทต่อดอลลาร์ฯ ในวันศุกร์ก่อนหน้า (28 ม.ค.2565)